钦定古今图书集成/明伦汇编/氏族典/第203卷 > 高开道
## 钦定古今图书集成/明伦汇编/氏族典/第203卷 > 高开道

按《唐书高开道传》：“开道，沧州阳信人。世煮盐为生，少
趫勇，走及奔马。隋大业末，依河间贼格谦，谦灭，与其
党百馀人亡海曲。后出剽沧州，众稍附，因北掠戍保，
自临渝至怀远，皆破有之。复引兵围北平，隋守将李
景不能支，拔城去，开道据其地。武德元年，陷渔阳郡
有之，自号燕王。窦建德围罗艺于幽州，艺请救，开道”
以骑二千赴之。建德解去，乃因艺使请降，诏以为蔚
州总管、上柱国、北平郡王，赐姓李。五年，幽州饥，开道
许输以粟。艺发兵三千、车数百、马驴千往请粟，开道
悉留不遣。遂北连突厥，告绝于艺，复称燕。时群盗相
继平，开道欲降，自疑反复得罪，犹恃突厥自安。然将
士多山东人思归，众益厌乱。初，开道募壮士数百为
养子，卫阁下。及刘黑闼将张君立亡归，开道命与爱
将张金树分督之。金树潜令左右数人伪与诸养子
戏，至夕入阁，绝其弓弦，又取刀槊聚床下。既暝，金树
以其徒噪攻之，养子穷，争归金树。开道顾不免，擐甲
挺刃，据堂坐，与妻妾饮酒。金树畏，不敢前。天且明，开
道先缢其妻妾诸子，而后自杀。《开道》起兵凡八年，灭。